1Kiniko ambo niyo nak mangecek, tantang parkaro nan angku-angku sabuik dalam surek angku-angku. Jikok surang laki-laki indak babini, itu elok.
2Tapi, supayo jan tapadayo untuak mangarajokan karajo-karajo nan buruak, mako labiah elok satiyok urang laki-laki tu babini, baitu pulo satiyok urang padusi balaki.
3Laki musti mamanuahi kawajibannyo sabagai laki taradok bininyo, baitu pulo bini musti mamanuahi kawajibannyo, sabagai bini taradok lakinyo; satiyok-tiyok inyo musti mamanuahi kawajibannyo taradok bini atau lakinyo.
4Bini indak bakuwaso doh jo tubuahnyo; nan manguwasoi tubuahnyo adolah lakinyo. Baitu pulo laki, indak bakuwaso doh jo tubuahnyo; nan manguwasoi tubuahnyo adolah bininyo.
5Urang nan balaki bini, janlah bajauahan. Buliah bajauahan hanyo untuak samantaro, asakan kaduwo-duwonyo lah samupakaik. Jo caro nan baitu, satiyok-tiyok inyo buliah dapek badowa, sainggo indak tagaduah. Tapi sasudah tu, mustilah angku-angku babaua baliak, samo-samo mandakek-i bakcando galiknyo urang balaki bini. Jikok indak baitu, tantu angku-angku bisa tapadayo dek bujuak rayu ubilih, dek karano angku-angku indak kuwaik manahan napasu.
6Ambo katokan bakcando itu, indak sabagai parentah doh, tapi sabagai nasiyaik.
7Sabananyo, ambo labiah suko jikok kasadonyo urang, namuah saroman jo ambo. Tapi satiyok-tiyok urang lah manarimo pambarian nan tasandiri dari Allah. Nan surang manarimo pambarian saroman iko, nan lainnyo dapek pambarian bakcando itu.
8Kabake urang-urang nan alun barumah tanggo, sarato kabake padusi-padusi nan marando, ikolah nasiyaik ambo: Labiah elok sudaro tatap iduik sandiri, saroman jo ambo.
9Tapi jikok sudaro indak dapek manahan napasu, mako andaklah sudaro barumah tanggo. Dek karano, labiah elok sudaro barumah tanggo daripado napasu nayiak ka kapalo.
10Taradok urang-urang nan lah barumah tanggo, ikolah parentah ambo: (Sabananyo indak ambo doh nan mambarikan parentah ko, tapi Tuhan.) Surang padusi nan lah balaki, janlah inyo mancaraikan lakinyo.
11Tapi, jikok inyo caraikan juwo lakinyo, mako inyo musti tatap iduik indak balaki, kok indak, inyo musti babaliak kabake lakinyo. Baitu pulo surang laki, indak buliah doh mancaraikan bininyo.
12Kabake urang-urang nan lainnyo, ikolah nasiyaik ambo: -- iko nasiyaik ambo sandiri, indak dari Tuhan doh -- jikok surang urang Kristen, lah babini jo surang padusi nan indak ba iman kapado Isa Almasih, tapi nan bininyo tu layi namuah untuak iduik babaua jo inyo, mako inyo indak buliah doh mancaraikan bininyo tu.
13Jikok surang padusi Kristen, lah balaki jo surang urang nan indak ba iman kapado Isa Almasih, tapi nan lakinyo tu layi namuah untuak iduik babaua jo inyo, mako inyo tu indak buliah doh maninggakan lakinyo.
14Laki nan indak ba iman kapado Isa Almasih tu, dipatuikkan untuak manjadi umaik Allah, dek karano pakawinannyo jo bininyo nan lah manjadi miliak Allah. Baitu pulo bini nan indak ba iman kapado Isa Almasih, dipatuikkan untuak manjadi umaik Allah, dek karano pakawinannyo jo lakinyo nan lah manjadi miliak Allah. Jikok indak baitu, tantu anak-anaknyo saroman jo anak-anak kapie, padohal anak-anak tu di anggap sabagai umaik Allah.
15Tapi, jikok urang nan indak ba iman kapado Isa Almasih tu, mancaraikan bininyo, atau maninggakan lakinyo nan Kristen, janlah inyo ditagah. Dalam parkaro nan saroman iko, sudari atau sudaro, buliah mamiliah nan katuju, dek karano, Allah niyo supayo sudaro tu, iduik saiyo sakato.
16Dek karano, sudaro sabagai bini -- nan lah ba iman kapado Tuhan -- dima pulo sudaro ka dapek mangatawui sacaro jaleh, baraso sudaro indak ka dapek mambawok laki sudaro tu kapado Tuhan? Baitu pulo sudaro sabagai laki nan lah Kristen, dima pulo sudaro ka dapek tawu sacaro jaleh, baraso sudaro indak ka dapek mambawok bini sudaro kapado Tuhan?
17Andaknyo satiyok-tiyok urang ma atur iduiknyo, sasuwai jo manuruik bimbiangan Tuhan, bakcando nan lah ditantukan dek Allah untuak urang tu, sajak dari kutiko inyo tu dipanggie dek Allah untuak ba iman kapado Baliau. Saroman itulah paratuaran nan ambo ajakan, disatiyok-tiyok jamaat.
18Umpamonyo, jikok surang urang lah basunaik dikutiko inyo dipanggie dek Allah, mako janlah inyo ba usawo pulo nak ka ma ilangkan tando inyo basunaik tu. Baitu pulo sabaliaknyo, jikok urang tu alun basunaik dikutiko inyo dipanggie dek Allah, mako jan pulolah urang tu mintak basunaik.
19Dek karano, manjalankan paratuaran basunaik, atau indak basunaik, kaduwo-duwonyo samo-samo indak ado aratinyo. Nan paralu iyolah, mamatuahi sagalo parentah Allah.
20Andaknyo satiyok urang tatap iduik bakcando ka adaannyo, dikutiko inyo manarimo panggielan Allah.
21Jikok dikutiko sudaro dipanggie, sudaro adolah surang budak, mako jan pulolah sudaro basirinsau mamikiekan parkaro tu. Tapi jikok isuak, ado masonyo sudaro untuak baranti jadi budak, mako pagunokanlah kasampatan tu.
22Dek karano, surang budak nan lah ba iman kapado Tuhan, mako inyo adolah miliak Tuhan nan lah mardeka. Surang urang mardeka nan lah ba iman kapado Tuhan, mako inyo adolah budak Isa Almasih.
23Sudaro lah dibali dek Allah, lah dibayie lansai. Dek karano itu, janlah sudaro manyarahkan diri untuak manjadi budak manusia.
24Jadi sudaro-sudaro, baa pun juwo ka adaan angku-angku, dikutiko angku-angku dipanggie, mako tataplah angku-angku iduik saroman itu samo-samo jo Allah.
25Kiniko tantang parkaro urang-urang nan alun barumah tanggo. Tantang parkaro itu, indak ado doh ambo manarimo parentah dari Tuhan. Tapi biyapun baitu, sabagai urang nan dek karano rahmaik Tuhan, patuik dipicayoi, ambo niyo nak mambarikan nasiyaik.
26Dek mancaliak sagalo kasusahan, nan ado di adok-an kito, ambo raso labiah elok, jikok urang tatap manjalani iduik bakcando ka adaannyo nan kiniko.
27Jikok sudaro lah babini, janlah ba usawo pulo nak lapeh dari bini tu. Jikok sudaro alun babini, indak usah babini.
28Tapi jikok sudaro barumah tanggo, itu indak badoso doh. Baitu pulo, jikok surang gadih balaki, indak baa, inyo indak badoso doh. Hanyo sajo urang-urang nan barumah tanggo tu, sambuah ka mangalami kasusahan. Ambo niyo, kok dapek sudaro ta inda dari sagalo kasusahan tu.
29Mukasuik ambo bakcando iko sudaro-sudaro: Indak bara lai wakatu di kito. Dek karano itu, sajak muloi dari kiniko, satiyok urang nan lah babini, andaknyo caro iduiknyo sa olah-olah inyo indak babini;
30urang-urang nan manangih, andaknyo iduik sa olah-olah inyo indak ba ibo ati; urang-urang nan galak, andaknyo iduik sa olah-olah inyo indak bagadang ati; urang-urang nan lah mambali, andaknyo iduiknyo sa olah-olah inyo indak punyo sabuwah alah joh;
31urang-urang nan asik jo karajo-karajo dunia, andaknyo iduik sa olah-olah inyo indak diseso dek karajonyo tu. Dek karano indak ka lamo lai, dunia ko dalam ka adaannyo nan kiniko, ka ilang lanyok!
32Ambo niyo supayo sudaro ta inda dari kasusahan. Urang nan indak babini, pikierannyo bulek ka parkaro-parkaro nan dari Tuhan, dek karano inyo niyo nak ka manyanangkan ati Tuhan.
33Tapi urang nan babini, inyo banyak mamikiekan parkaro-parkaro dunia, dek karano inyo niyo nak ka manyanangkan ati bininyo;
34akibaiknyo paratiannyo lah tabagi-bagi. Surang padusi nan indak balaki, atau surang anak gadih, mako inyo ka banyak mamikiekan parkaro-parkaro tantang Tuhan, dek karano, inyo niyo supayo jiwa jo tubuahnyo manjadi miliak Allah. Tapi, surang padusi nan lah balaki, pangananyo tatuju ka parkaro-parkaro dunia, dek karano inyo niyo manyanangkan ati lakinyo.
35Mangkonyo ambo buwek surek bakcando iko, adolah untuak kabaiakkan angku-angku juwo, indak untuak mukasuik managah iko jo managah itu doh. Nan ambo niyo hanyolah, supayo sudaro mangarajokan apo nan bana, apo nan patuik, buliah sudaro dapek ma arahkan pikieran sudaro hanyo kapado Tuhan.
36Jikok surang urang, maraso indak manjalankan nan sapatuiknyo taradok tunangannyo, jikok inyo indak dapek manahan napasunyo, inyo pun maraso paralu mampabini paja gadih tu, mako biyalah inyo mampabuwek apo nan dirasonyo elok. Jikok inyo barumah tanggo, inyo indak badoso doh.
37Tapi, jikok surang urang lah mambuwek kaputusan di atinyo, baraso inyo indak ka mampabini tunangannyo, nan kaputusannyo tu indak tapaso, mako apo nan dipabuweknyo tu elok, asakan inyo layi kuwaik untuak mangarajokannyo.
38Jadi, labiah jalehnyo iyolah, urang nan barumah tanggo baiak karajonyo, urang nan indak barumah tanggo labiah baiak lai tekaiknyo.
39Surang padusi nan lah barumah tanggo, inyo ta ikek ka lakinyo, hanyo salamo lakinyo lai iduik. Jikok lakinyo lah maningga, mako inyo tu buliah balaki, jo siya nan katuju dek inyo; asakan urang nan ka lakinyo tu, layi sa-iman.
40Tapi biyapun baitu, inyo ka labiah baruntuang jikok inyo indak lai barumah tanggo. Itu pandapek ambo sandiri, tapi ambo raso, apo nan ambo katokan ko adolah jo kuwaso Roh Allah.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn